बुलबुल माजिल साइज के चिरइन के एगो परिवार हवे जेह में 27 जाति आ लगभग 150 प्रजाति के चिरई आवें लीं; बैज्ञानिक शब्दावली में एह परिवार के पाइक्नोनोटिडाइ नाँव से जानल जाला। ई चिरई सभ लगभग पूरा अफिरका महादीप, अरब-ईरान वाला पच्छिमी एशिया के इलाका, दक्खिन एशिया, इंडोनेशिया आ जापान के दक्खिनी हिस्सा तक ले पावल जाली। कुछ प्रजाति काफी बड़ इलाका में पावल जाली जबकि कुछ अपना सीमित इलाका के प्रजाति हईं। उदाहरण खातिर अफिरका के ज्यादातर प्रजाति सभ बरखाबन में मिलेलीं जबकि एशिया वाली प्रजाति सभ खुला इलाका पसंद करे लीं।